CELEX: 32012R0310
Language: hu
Date: 2011-12-21 00:00:00
Title: A Bizottság 310/2012/EU felhatalmazáson alapuló rendelete ( 2011. december 21. ) a harmadik országbeli értékpapír-kibocsátók által alkalmazott számviteli standardok egyenértékűségének megállapítására szolgáló eljárásnak a 2003/71/EK és a 2004/109/EK európai parlamenti és tanácsi irányelv szerinti létrehozásáról szóló 1569/2007/EK rendelet módosításáról  EGT-vonatkozású szöveg

13.4.2012   
            
            
               HU
            
            
               Az Európai Unió Hivatalos Lapja
            
            
               L 103/11
            
         A BIZOTTSÁG 310/2012/EU FELHATALMAZÁSON ALAPULÓ RENDELETE
   (2011. december 21.)
   a harmadik országbeli értékpapír-kibocsátók által alkalmazott számviteli standardok egyenértékűségének megállapítására szolgáló eljárásnak a 2003/71/EK és a 2004/109/EK európai parlamenti és tanácsi irányelv szerinti létrehozásáról szóló 1569/2007/EK rendelet módosításáról
   (EGT-vonatkozású szöveg)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az értékpapírok nyilvános kibocsátásakor vagy piaci bevezetésekor közzéteendő tájékoztatóról és a 2001/34/EK irányelv módosításáról szóló, 2003. november 4-i 2003/71/EK európai parlamenti és tanácsi irányelvre (1) és különösen annak 20. cikke (3) bekezdésének első albekezdésére,
   tekintettel a szabályozott piacra bevezetett értékpapírok kibocsátóival kapcsolatos információkra vonatkozó átláthatósági követelmények harmonizációjáról és a 2001/34/EK irányelv módosításáról szóló, 2004. december 15-i 2004/109/EK európai parlamenti és tanácsi irányelvre (2) és különösen annak 23. cikke (4) bekezdésének negyedik albekezdésére,
   mivel:
   
               (1)
            
            
               A 2004/109/EK irányelv 23. cikkének (4) bekezdése előírja a Bizottság számára az ezen irányelv alapján megkövetelt információk egyenértékűségének meghatározását szolgáló eljárás létrehozását. A Bizottságnak intézkedéseket kell elfogadnia az egynél több ország kibocsátói számára releváns számviteli standardokra vonatkozó általános egyenértékűségi kritériumok meghatározására. A 2004/109/EK irányelv 23. cikkének (4) bekezdése szerint a Bizottság köteles a harmadik országbeli kibocsátók által alkalmazott számviteli standardok egyenértékűségével kapcsolatban határozatot hozni, illetve ugyanazon cikk felhatalmazza a Bizottságot, hogy egy megfelelő átmeneti időszakra engedélyezze a harmadik országbeli számviteli standardok használatát. Tekintettel arra, hogy a 2004/109/EK irányelv szerint szolgáltatandó információ szorosan kapcsolódik a 2003/71/EK irányelv szerinti információkhoz, helyénvaló, hogy az egyenértékűség megállapítására mindkét irányelv esetében ugyanazon feltételeket alkalmazzák.
            
         
               (2)
            
            
               Ennek megfelelően az 1569/2007/EK bizottsági rendelet (3) rögzítette a harmadik országbeli számviteli standardok 2011. december 31-én lejáró, korlátozott idejű elfogadásának feltételeit.
            
         
               (3)
            
            
               A Bizottság értékelte az egyenértékűségi eljárás hasznosságát és működését, és arra a következtetésre jutott, hogy azt három évvel, 2014. december 31-ig meg kell hosszabbítani. Mivel az az időszak, amelyre vonatkozóan a Bizottság feltételeket határozott meg a harmadik országok általánosan elfogadott számviteli elvei (GAAP) egyenértékűségének elismerésére, 2011. december 31-én lejárt, ez a rendelet 2012. január 1-jétől alkalmazandó. Erre szükség van annak érdekében, hogy az érintett harmadik országbeli, az Unióban jegyzett kibocsátók számára jogbiztonságot biztosítsunk, és elkerüljük annak veszélyét, hogy pénzügyi kimutatásaikat össze kelljen egyeztetniük a nemzetközi pénzügyi beszámolási standardokkal (IFRS). A visszamenőleges hatály biztosítása így enyhíti az érintett kibocsátókra nehezedő esetleges további terheket.
            
         
               (4)
            
            
               Annak biztosítása érdekében, hogy az uniós piacok szempontjából lényeges valamennyi esetben elvégzik a harmadik országok számviteli standardjai egyenértékűségének megállapítását, a Bizottságnak valamely tagállam illetékes hatósága, valamely harmadik ország számviteli standardokért vagy piacfelügyeletért felelős hatósága kérésére, illetve saját kezdeményezésére értékelnie kell a harmadik országbeli számviteli standardok egyenértékűségét. A Bizottság az Európai Értékpapírpiaci Hatósággal (EÉPH) konzultál az érintett számviteli standardok egyenértékűsége értékelésének technikai aspektusait illetően. Az európai uniós kibocsátók számára szintén engedélyezni kell az 1606/2002/EK európai parlamenti és tanácsi rendelet (4) szerint elfogadott IFRS-ek használatát az érintett harmadik országban.
            
         
               (5)
            
            
               Az 1569/2007/EK rendeletet ennek megfelelően módosítani kell,
            
         ELFOGADTA EZT A RENDELETET:
   1. cikk
   Az 1569/2007/EK rendelet 4. cikke helyébe a következő szöveg lép:
   
      „4. cikk
      Harmadik ország számviteli standardjai korlátozott időszakra szóló elfogadásának feltételei
      (1)   A Bizottság engedélyezheti valamely harmadik ország kibocsátói számára, hogy azok egy harmadik ország számviteli standardjainak megfelelően készítsék el pénzügyi kimutatásaikat, hogy megfeleljenek a 2004/109/EK irányelvben foglalt kötelezettségeknek és hogy – a 809/2004/EK rendelet 35. cikke (5) bekezdésétől eltérve – a 2008. december 31-ét követően kezdődő, de legfeljebb 2014. december 31-ig tartó időszakban az első rendelet szerinti korábbi pénzügyi információkat adjanak a következő esetekben:
      
                  a)
               
               
                  az érintett nemzeti számviteli standardokért felelős harmadik országbeli hatóság kötelezettséget vállalt arra, hogy e standardokat legkésőbb 2014. december 31-ig összhangba hozza a nemzetközi pénzügyi beszámolási standardokkal, továbbá a következő két feltétel mindegyike teljesül:
                  
                              i.
                           
                           
                              az érintett nemzeti számviteli standardokért felelős harmadik országbeli hatóság elkészítette átfogó konvergenciaprogramját, amely alkalmas arra, hogy azt 2014. december 31-ét megelőzően végre is hajtsák;
                           
                        
                              ii.
                           
                           
                              a konvergenciaprogram végrehajtása ténylegesen folyik, késedelem nélkül, és a befejezéséhez szükséges forrásokat már előirányozták a végrehajtására;
                           
                        
            
                  b)
               
               
                  az érintett nemzeti számviteli standardokért felelős harmadik országbeli hatóság kötelezettségvállalást tett a nemzetközi pénzügyi beszámolási standardok 2014. december 31-ét megelőző elfogadására, valamint eredményes intézkedéseket tesz a harmadik országban, hogy az adott határidőre biztosítsa a standardok kellő időben történő és teljes körű végrehajtását.
               
            (2)   Az (1) bekezdés szerinti, valamely harmadik ország számviteli standardjaival összhangban elkészített pénzügyi kimutatások folyamatos elfogadását engedélyező határozatokat a 2003/71/EK irányelv 24. cikkében és a 2004/109/EK irányelv 27. cikkének (2) bekezdésében említett eljárással összhangban kell meghozni.
      (3)   Amennyiben a Bizottság az (1) bekezdéssel összhangban engedélyezi a valamely harmadik ország számviteli standardjainak megfelelően elkészített pénzügyi kimutatások folyamatos elfogadását, rendszeresen felül kell vizsgálnia, hogy (az esettől függően) az a) vagy a b) pontban meghatározott feltételek továbbra is teljesülnek-e, és erről jelentést tesz az Európai Parlamentnek.
      (4)   Amennyiben az (1) bekezdés a) vagy b) pontjában előírt feltételek többé nem teljesülnek, a Bizottság a 2003/71/EK irányelv 24. cikkében és a 2004/109/EK irányelv 27. cikkének (2) bekezdésében említett eljárással összhangban határozatot hoz az (1) bekezdésben szereplő határozatnak a szóban forgó számviteli standardok tekintetében történő módosításáról.
      (5)   E cikk rendelkezésének teljesítésekor a Bizottság elsőként az EÉPH-val konzultál a konvergenciaprogramról, vagy – az esettől függően – az IFRS elfogadásához vezető folyamatról.”
   
   2. cikk
   Ez a rendelet az Európai Unió Hivatalos Lapjában való kihirdetését követő harmadik napon lép hatályba.
   Ez a rendelet 2012. január 1-jétől alkalmazandó.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2011. december 21-én.
      
         
            a Bizottság részéről
         
         
            az elnök
         
         José Manuel BARROSO
      
   
   
      (1)  HL L 345., 2003.12.31., 64. o.
   
      (2)  HL L 390., 2004.12.31., 38. o.
   
      (3)  HL L 340., 2007.12.22., 66. o.
   
      (4)  HL L 243., 2002.9.11., 1. o.